open-index/open-wikipedia-markdown huggingface dataset:
Despatch

**Despatch** is 'n dorp in die Oos-Kaapprovinsie van Suid-Afrika, geleë aan die suidoewer van die Swartkopsrivier tussen Port Elizabeth en Uitenhage.

## Geskiedenis 
Despatch het sy oorsprong in die plaaslike baksteenmakerye van die 19de eeu. Een van die vroeëre hoogoonde se skoorstene staan nog steeds, en ook Despatch se munisipale wapen pronk met 'n skoorsteen. Die naam is afgelei van die versending (*despatching*) van bakstene van hier na ander plekke. ’n Poging om die naam te verander na John Vorster, ter ere van Balthazar John Vorster (1915–1983), eerste minister van die Republiek van Suid-Afrika van 1966 tot 1978, het misluk. 

Ná ’n beskeie begin op 3 Julie 1942, toe met die aanleg van Despatch tussen Port Elizabeth en Uitenhage ’n aanvang gemaak is, het die dorp binne anderhalf dekade ’n stadsraad, hoërskool en nuwe NG kerk gekry, terwyl elektrisiteit en water ook spoedig aangelê is.

Despatch is op 4 Desember 1942, vyf maande ná sy stigting, deur die destydse adjunk-administrateur van Kaapland, J.D. de Villiers, tot ’n dorpsbestuur geproklameer met ’n raad van ses lede. Die eerste voorsitter van die dorpsbestuur was R.J. Fourie, wat ook in 1945, toe administrateur, G.B. van Zyl, die dorp tot ’n munisipaliteit verklaar het, die eerste burgemeester was. Die eerste deeltydse sekretaris van die dorpsbestuur was M.C. du Plessis, wat later lank sekretaris van die Afdelingsraad van Uitenhage was. 

Vanaf sy dorpsbestuur met ses lede, wat destyds hul eerste vergaderings in ’n ou motorhuis gehou het, het Despatch binne 15 jaar ontwikkel tot ’n stadsraad met nege lede en ’n munisipale personeel van twaalf wit amptenare, van wie vier senior departementshoofde was, asook sowat dertig werknemers van ander rasse. Die dorp het spoedig sy eie stadsklerk, stadstesourier, gesondheidsbeampte en stads- en elektrisiteitsingenieur gehad. 

Aan die begin was die omgewing nog “wild” en onontwikkeld. ’n Sprekende bewys hiervan is uit die notule van die destydse dorpsbestuur geneem. Op 9 Julie 1943, sowat ’n jaar nadat die dorp gestig is, het ’n sekere inwoner die “jagtersbloed in sy are voel bruis” en in ’n brief aan die dorpsbestuur aansoek gedoen om wild te skiet op die dorpsmeent. Daar word nie gemeld hoeveel “wild” die jagter neergetrek het nie. Maar Despatch is ook vanaf sy ontstaan erg lastig geval deur rondloperhonde, want op die heel eerste vergadering van die dorpsbestuur, op 4 Desember 1942, is besluit om dadelik die moontlikheid te laat ondersoek om hondebelasting in te stel. Dat daar egter ook baie ander rondlopers was wat erg gepla het, blyk uit die feit dat daar op 8 Februarie van die volgende jaar, 1943, aansoek gedoen is vir die bou van ’n skut.

Despatch staan vandag bekend vir sy jaarlikse Rose-skou, wat in Oktober plaasvind, en sy kunstefees.

Die Frans Claassen-brug oor die Swartkopsrivier tussen Despatch en Uitenhage dateer uit 1965.

## Sien ook 
* NG gemeente Bothasrus
* Lys van dorpe in Suid-Afrika

## Bron 
* Boyens, H. en Boyens, A. (opstellers). 1956. *Album van S.A. volksfigure en prominente persone*. Springs: Historiese Uitgewers.

## Verwysings
Wapen van Thailand

[duimnael|[Garuda as die nasionale simbool van Thailand]]

Die **Nasionale Embleem (Nasionale Simbool) van Thailand** vertoon die Garuda, 'n figuur uit beide Boeddhiste en Hindoe mitologie. In Thailand word die figuur vir die konklike familie gebruik. Die weergawe van die figuur word na verwys as Krut Pha, wat beteken " met uitgestrekte vlerke."

Die Garuda verskyn ook in die Wapen van Indonesië en as simbool van die hoofstad van Mongolië, Ulaanbaatar. Die embleem is soortgelyk aan die Indonesiese wapen in die sin dat die embleem nie 'n heraldiese skild insluit nie.

## Voormalige wapen van Siam 
duimnael|links|Voormalige wapen van Siam in 1873-1910, vandag gebruik as die petwapen van die Koninklike Thai Polisie.
Thailand het ook vroeër 'n nasionale embleem in die heraldiese styl gehad in 1873-1910.

## Eksterne Skakels 
* Huidige Nasionale Embleem van Thailand 
* Wapen van Siam 1873-1910
Pous Eutichianus

**Eutichianus** was die 27ste pous van die Rooms-Katolieke Kerk.

## Biografie 
Pous Eutichianus is waarskynlik gebore in 220. Op 4 Januarie 275 volg hy Pous Felix I op en regeer tot sy dood op 7 Desember 283 volgens die Annuario Pontifico (2003). Hy word opgevolg deur Pous Gajus. Die naam ‘Eutichianus’ beteken ‘die gelukkiggemaakte’.

## Pontifikaat 
Daar is geen besonderhede bekend oor Eutichianus se pontifikaat nie. Sy pontifikaat het saamgeval met regering van die keisers Aurelius, Tacitus, Probus en Carus. Die Liber Pontificalis dui aan dat hy die ritus van die seëning van die oes (veral bome en vrugte) ingestel het, maar in werklikheid het dit eers by die konsilie van Orléans in 515 geskied. Die stelling dat hy die reëls vir die begrafnis van martelare opgestel het en eiehandig baie van hulle begrawe het, is ook verdag omdat na die dood van keiser Aurelius in 275 daar nie baie vervolgings was nie. Eutichianus was waarskynlik nie 'n martelaar nie. Die Roomse almanak uit die vierde eeu noem hom in die “Deposito Episcoporum” maar nie in die lys van martelare nie. Hy is begrawe in die Callixtus katakombe. 'n Fragment van sy grafskrif in Grieks “EUTYCHIANOS EPIS(KOPOS)” het bewaar gebly.

## Verering 
Sy feesdag is op 8 Desember in die Rooms-Katolieke Kerk.

## Verwysings 
* Davis, R. (2001) Book of the Pontiffs. (Engelse vertaling van die Liber Pontificalis) Liverpool University Press. 

## Eksterne skakels 
* 
* 

## Nota 
Saamgestel uit die Nederlandse, Engelse, Duitse en Franse wiki’s.

## Opvolging 
|}
Windkrag

[duimnael|240px|Een van die vier windturbines tussen [Yzerfontein en Darling aan die Weskus.]]

**Windkrag** verwys na die omskakeling van windenergie in meer bruikbare vorme, gewoonlik elektrisiteit, met behulp van windturbines. Teen die einde van 2006 was die wêreldwye kapasiteit van wind-aangedrewe generators gelykstaande aan 74 223 megawatt. Alhoewel windkrag minder as 1% van die wêreld se elektrisiteit produseer, verteenwoordig windkrag reeds 20% van Denemarke se totale elektrisiteitsverbruik. In Spanje verteenwoordig dit 9%, en in Duitsland 7%. Wêreldwyd het windkragopwekking meer as verviervuldig tussen 2000 en 2006.

Die meeste moderne windkrag word in elektrisiteitvorm opgewek deur die rotering van windturbines se blaaie in elektrisiteit om te skakel, met behulp van elektriese opwekkers. By windmeulens ('n veel ouer tegnologie) word windenergie gebruik om meganiese masjinerie te draai om fisieke werk te verrig, soos om graan te maal of om water te pomp.

Windkrag word op groot skaal in windplase gebruik vir lewering aan nasionale elektriese netwerke, asook in klein individuele turbines om elektrisiteit aan plattelandse huise, of aan gebiede wat van die nasionale netwerk afgeslote is, te lewer.

Windenergie is volop, hernieubaar, wyd beskikbaar, skoon, en dit verminder giftige atmosferiese- en kweekhuisgasuitlatings indien dit gebruik word om fossielaangedrewe elektrisiteit te vervang.

## Sien ook 
*Hernieubare energie
*Windenergie

## Eksterne skakels 
*Diepte-artikel in *Rapport*, 28 Mei 2011.
1. FC Schwalmstadt

**1. FC Schwalmstadt** is 'n sokkerklub uit Schwalmstadt in die deelstaat Hessen in Duitsland. Die huidige Schwalmstadt het in 1970 ontstaan met die amalgamasie van verskeie dorpies, onder meer *Treysa* en *Ziegenhain*.

Die huidige klub het in 2003 ontstaan met die samesmelting van die sokkerafdelings van die sportklubs *SV Jahn 1871 Treysa* en *TuSpo 1886 Ziegenhain*.

*SV Jahn 1871 Treysa* is in 1871 amptelik gestig as *Turnverein Treysa *. In 1921 is daar met *Eisenbahnerverein Treysa* saamgesmelt. Na die Tweede Wêreldoorlog is die klub op 17 Julie 1946 herstig met die huidige naam.

*TuSpo 1886 Ziegenhain* het in 1886 ontstaan as *Turnverein Ziegenhain*. In 1951 het die klub met *Sportverein Rot-Weiß Ziegenhain* saamgesmelt om *Turn- und Sportverein Ziegenhain* te vorm. Die klub het tussen 1979 en 1988 in die Oberliga Hessen meegeding. *TuSpo* het ook die eerste rondte van die DFB-Pokal in 1982 gehaal.

Die klub gebruik tans beide sy voorgangers se tuisvelde om sy tuiswedstryde op te speel.

## Onlangse ligaposisionering 
## Eksterne skakels 
* Amptelike klubwerf
* Amptelike klubwerf van *ESV Jahn 1871 Treysa* 
* Amptelike klubwerf van *TuSpo 1886 Ziegenhain*

## Verwysings 
* Grüne, Hardy (2001). *Vereinslexikon*. Kassel: *AGON Sportverlag*
Ban Chiang

duimnael|links|Ban Chiang erdewerk in die *Museum für Indische Kunst*, Berlyn-Dahlem

**Ban Chiang** (Thai บ้านเชียง) is 'n argeologiese terrein geleë in die Nong Han distrik, Udon Thani Provinsie, Thailand. Dit word sedert 1992 in die UNESCO lys van Wêrelderfenisgebiede gelys. Die terrein is in 1957 ontdek en het geweldige belangstelling uitgelok as gevolg van die aantreklike rooi geverfde erdewerk wat daar aangetref is. Die eerste wetenskaplike uitgrawings is in 1967 onderneem. Dit het verskeie skedels blootgelê wat saam met brons grafgeskenke begrawe is. Rysfragmente is ook aangetref wat daarop dui dat die Bronstydperkvesting deur landbouers gestig is. Die oudste grafte bevat geen brons nie en is dus afkomstig van 'n Neolitiese kultuur; die jongste dateer uit die ystertydperk.

Die eerste daterings van artifakte wat die termoluminessensie  tegniek gebruik het, het datum tussen 4420 v.C tot 3400 v.C. gelwer, wat dit die oudste Bronstydperk kultuur ter wêreld sou maak. In die 1974/75 uitgrawings is daar egter genoeg materiaal versamel dat radiokoolstofdatering gebruik kon word wat baie meer onlangse datums gelewer het - die oudste graf was uit ongeveer 2100 v.C., die jongste omtrent uit 200 n.C. Bronsproduksie het in omtrent 2000 v.C. begin, soos aangedui deur smeltkroese en bronsfragmente. Brons voorwerpe wat gevind is sluit in armbande, ringe, enkelbande, drade en stawe, spiespunte, byle en dissels, hoeke, lemme, en klein klokkies.

## Bronne 
* Higham, Charles, *Prehistoric Thailand*, , pp 84-88
* Die Ban Chiang projek by die Universiteit van Pennsylvania
* Ban Chiang galery by die Universiteit van Hawai'i
* UNESCO world heritage listing

## Eksterne skakels
Andamanse See

Die **Andamanse See** (Hindi: अंडमान सागर *Sāgar Aṇḍmān*, Birmaans: ကပ္ပလီ ပင်လယ် *Kappale Panglai*, Thai: ทะเลอันดามัน *Thale Xạndāmạn*, Indonesies en Maleis: *Laut Andaman*) of **Birmaanse See** is 'n waterliggaam in die noordelike Indiese Oseaan, suidoos van die Baai van Bengale, suid van Mianmar, wes van Thailand en oos van die Andaman-eilande. Die see is ongeveer 1&nbsp;200&nbsp;kilometer lank (noord-suid) en 645&nbsp;kilometer wyd (oos-wes), met 'n oppervlak van 600&nbsp;000&nbsp;km². Die gemiddelde diepte daarvan is 1&nbsp;096&nbsp;meter, en die maksimum diepte is 4&nbsp;198&nbsp;meter.

By die see se suidoostelike punt word dit nouer om die Straat van Malakka te vorm wat die Maleise Skiereiland van die eiland Sumatra skei.

Die Andamanse See is biologies ryk aan diversiteit en veelheid. Thailand se bes bewaarde en mees ekstensiewe koraalriwwe kom in die Andamanse See voor, veral in die Surineilande. Hoewel die see slegs 'n derde van Thailand se kuslyn beslaan, kom meer as die helfte van die land se koraalriwwe daarin voor. Meer as 210 koraal spesies en 100 rifvisspesies is in die see aangeteken.

## Seebodemtektonika 
duimnael|links|Die Andamanse See met die tektoniese plaatgrense sigbaar
Die grens tussen twee tektoniese plate, die Birmaplaat en die Sundaplaat loop in 'n noord-suid lyn op die seebodem van die Andamanse See. Daar word geglo dat die plate (of mikroplate) vroeër deel gevorm het van die groter Eurasiese Plaat, maar dat dit gevorm is toe transformasiefoutaktiwiteit vererger het soos die Indiese Plaat se substantiewe botsing met die Eurasiese kontinent begin het.

As gevolg hiervan is 'n seebodemuitspreiding sentrum geskep wat die marginale bekken begin vorm het wat tot die Andamanse See ontwikkel het. Die huidige stadium het ongeveer 3-4 miljoen jaar gelede begin.

## Vulkaanaktiwiteit 
Die Barren-Eilande is 'n aktiewe vulkaan in die Andamanse See oos van die hoof Groot Andaman eiland groep. Dit is die enigste tans aktiewe vulkaan geassosieer met die Indiese subkontinent. Die vulkaanaktiwiteit is te wyte aan die volgehoue subduksie van die Indiëplaat onder die Andaman-eilandboog wat magma dwing om in die omgewing van die Birmaplaat te styg. Die vulkaniese eiland Narcondam, wat verder noord geleë is, is ook deur die proses geskep, maar dit was nie onlangs aktief nie.

## Eksterne skakels 
*
Bill Flynn

**William "Bill" Flynn** (13 Desember 1948 – 11 Julie 2007) was 'n Suid-Afrikaanse akteur. Hy het in meer as 140 toneelstukke, musiekblyspele, 42 films en talle TV-programme en honderde radio- en TV-advertensies gespeel. Hy was ook die hoofsanger van *Vinnie and The Viscounts* en later *The Rock Rebels*.

Bill Flynn het in 1966 by die Plumstead High School in Kaapstad gematrikuleer waarna hy by die Universiteit van Kaapstad drama gestudeer het. 

Flynn was met die aktrise Jana Cilliers getroud.

Flynn is op 58 jarige ouderdom in sy slaap oorlede, vermoedelik aan 'n hartaanval. Ten tye van sy afsterwe het Flynn in *A Funny Thing Happened on the Way to the Forum* by Johannesburg se Civic Theatre gespeel.

## Filmografie 
* *House of the Living Dead*, 1973
* *Hello and Goodbye*, 1979
* Wat Jy Saai, 1979
* *Kill and Kill Again*, 1981
* *City Lovers*, 1982
* *Prisoners of the Lost Universe*, 1983
* *Funny People II*, 1983
* *Magic Is Alive, My Friend*, 1985
* *Senor Smith*, 1986
* *Saturday Night at the Palace*, 1987
* *Kwagga Strikes Back*, 1990
* Die Prince van Pretoria, 1993
* *Kalahari Harry*, 1994
* *Guns of Honor*, 1994
* ''Marie s'en va t-en guerre*, 1994
* *Treasure at Elephant Ridge*, 1995
* *Human Timebomb*, 1996
* *Heel Against the Head*, 1999
* *The Carruthers Brothers*, 2000
* *Oh Schuks... I'm Gatvol*, 2004
* *Jozi Streets*, 2004
* *Krakatoa - The Last Days*, 2006
* *Running Riot*, 2006

## Musiek 
### CD as sanger 
* *Toyi Kaka* - 1995
* *I Don't Like Cricket, I Love It* - 1996
* *B.O.K.K.E.* - 1999
* *Gees*
* *Gooi My A Tenor*
* *Tenors Racket*
* *Rainbow Worrior*

### CD as groep 
* *Get Vrot* - Vinnie & The Viscounts
* *Rock & Roll Party* - Vinnie & The Viscounts
* *Get This* - The Rock Rebels
* *Gooi Mielies'' - The Rock Rebels

## Verwysings 
## Eksterne skakels 
*
SV 1919 Bernbach

**SV 1919 Bernbach** is 'n sokkerklub uit Freigericht in die deelstaat Hessen in Duitsland. *Bernbach* is 'n dorpsdeel van Freigericht.

Die klub is in 1919 gestig as *Fußballclub Germania Bernbach*. Na die Tweede Wêreldoorlog is die klub heropgerig as *Sportgemeinde Bernbach*, maar in 1953 is die klub herdoop na *Sportverein 1919 Bernbach*.

Die klub se grootste prestasie was toe daar in 1998 as visekampioen van die Oberliga Hessen aan die uitspeelwedstryde om promosie na die Regionalliga Suid deelgeneem is, maar op die ou end het SC Pfullendorf ten koste van Bernbach gepromoveer.

## Onlangse ligaposisionering 
## Eksterne skakels 
* Amptelike klubwerf
Jeruzal

**Jeruzal** is 'n dorp tussen Łódź en Warskou in die woiwodskap Łódź in Pole. Dit is aan die Chojnatka-rivier geleë en het 240 inwoners in 2004 gehad.
 
## Eksterne skakels 
* Jeruzal  (Pools)
* Kaart
Grootmalmok

Die **grootmalmok** (*Diomedea exulans*), ook die **grootalbatros** genoem, is 'n groot, wit seevoël. Die voël het 'n blekerige pienk snawel wat in 'n kenmerkende geel punt eindig. Dit het swart punte op die vlerke. Dit het 'n swewende vlug en die vlerke word nie dikwels geklap nie. Die spesie broei op eilande in subantarktiese streke. Dit word deur die IUBN as 'n kwesbare spesie geklassifiseer.

Die grootmalmok is 'n nie-telende besoeker aan Suid-Afrikaanse diepseewaters, veral in die winter. Dit kom van Namibiese tot Mosambiekse waters voor.

duimnael|links|Eier van 'n grootmalmok
duimnael|links|'n Grootmalmok wat in die lug opstyg

## Sien ook 
* Alfabetiese lys van Suid-Afrikaanse voëls
* Lys van Suid-Afrikaanse voëls (Groepeer)
* Lys van Suider-Afrikaanse voëls volgens wetenskaplike name

## Bronnelys 
* IUCN 2006. 2006 IUCN Red List of Threatened Species. . Besoek op 16 Julie 2007.
1446

Die **jaar 1446** was 'n gewone jaar wat volgens die Gregoriaanse kalender op 'n Donderdag begin het. Dit was die 46ste jaar van die 15de eeu n.C. Soos ander gewone jare het die jaar 12 maande, 52 weke en 365 dae gehad.

## Gebeure 
* 10 April – Alonso de Borja (later Pous Callixtus III) word lid van die Broederskap van die Heilige Gees.
* 5 Junie – Op Pinkster verklaar Pous Eugenius IV Sint Nicolaas van Tolentino heilig.
* 16 Desember – Tommaso Parentucelli (later Pous Nicolaas V) word bevorder tot kardinaal-priester van Santa Susanna.

## Geboortes 
*

## Sterftes 
* 15 April – Filippo Brunelleschi, Italiaanse boumeester (* 1377)
VfB Oldenburg

**VfB Oldenburg** is 'n sportklub uit Oldenburg in die deelstaat Neder-Sakse in Duitsland. Behalwe sokker, het die klub ook afdelings vir krieket, stoei, tafeltennis, vlugbal en rugby. 

## Geskiedenis 
Die klub is op 17 Oktober 1897 as *FC 1897 Oldenburg* gestig en het in 1919 met *FV Germania 1903* saamgesmelt om die huidige klub te vorm. Die klub het tussen 1990 en 2000 met ernstige finansiële probleme geworstel en was op 'n stadium onder administrasie. In 2004 het die *Oldenburger Cricket Club*, wat in die Duitse krieket-Bundesliga op die hoogste vlak meeding, by die klub aangesluit as die klub se krieketafdeling.

Die klub se beste prestasie was om tussen 1942 en 1945 in die Gauliga *Weser-Ems* op die hoogste vlak mee te ding. In die 1950’s het die klub ook 'n paar seisoene op die hoogste vlak in die Oberliga Noord deurgebring. In 1992 het die klub promosie na die Bundesliga met 1 punt gemis.

## Stadion 
Die klub het sedert 1920 sy tuiswedstryde in die Donnerschweestadion (*Die Hölle des Nordens* - "Die hel van die Noorde") gespeel, maar moes die stadion in 1990 verkoop om van sy skuld te delg. Sedertdien speel die klub sy tuiswedstryde in die Marschwegstadion in Oldenburg. 

## Onlangse ligaposisionering 
## Eksterne skakels 
*Amptelike klubwerf
*The Abseits Guide to German Soccer
La Paz

**La Paz** [la 'pas] (Spaans: **La Paz de Ayacucho**, Aymara: **Chukiagu**) is die regeringsetel van Bolivië en die hoofstad van die departamento La Paz (die amptelike Boliviaanse hoofstad is nog steeds Sucre). La Paz lê teen die noordwestelike hang van die Cordillera Real-bergreeks, sowat 3&nbsp;600 tot 3&nbsp;700 meter bo seevlak, in die onvrugbare riviervallei van die Río Choqueyapu (Río de la Paz). Die stadsgebied word deur die sneeubedekte bergspits Illimani (6&nbsp;882 meter) oorheers.

## Geskiedenis 
La Paz is amptelik op 20 Oktober 1548 deur die Spanjaarde gestig en het destyds 'n ou Inka-stad vervang. Die huidige La Paz is 'n moderne metropool met 'n bevolking van meer as 1,8 miljoen in die metropolitaanse gebied en dien as die kulturele, nywerheids-, handel- en opvoedkundige sentrum van Bolivia. La Paz beskik oor 'n aantal universiteite waarvan die oudste in 1674 gestig is, en 'n aantal wetenskaplike en kulturele instellings.
Pous Gajus

**Gajus** (ook gespel ‘Caius’) was die 28ste pous van die Rooms-Katolieke Kerk.

## Biografie 
Pous Gajus is waarskynlik gebore in Dalmasië en was dalk verwant aan die heilige Susanna van Rome (ook Susanna van Concordia genoem). Susanna se pa, die heilige Gabinius was glo 'n broer van Gajus. Daar word ook beweer dat hy verwant was aan keiser Diocletianus. Op 17 Desember 283 volg hy Pous Eutichianus op en regeer tot sy dood op 22 April 296. Hy word opgevolg deur Pous Marcellinus.

## Pontifikaat 
Daar is feitlik niks bekend oor sy lewe. Sy bewind word gekenmerk deur 'n tyd van vrede voor die laaste vervolging. Hy word genoem in die “Deposito Epicoporum” uit die 4de eeu, maar nie as martelaar nie. Hy is begrawe in die Callixtus katakombe. Sy seëlring is in sy graftombe gevind.

## Verering 
Pous Gajus word as heilige vereer in die Rooms-Katolieke Kerk en sy feesdag is op 22 April, saam met Pous Soter. In die Oosters-Ortodokse Kerk is sy feesdag op 18 Desember. Hy word gewoonlik afgebeeld met die pouslike tiara en saam met die heilige Nereus. Hy word veral in Dalmasië en Venesië vereer.

## Verwysings 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 

## Eksterne skakels 
* 
* 

## Nota 
Saamgestel uit die Nederlandse, Engelse, Duitse en Franse wiki’s.

## Opvolging 
|}
Eschweiler

**Eschweiler** [ˈɛʃˌvaɪlɐ] is 'n stad in die distrik Aachen van die deelstaat Noordryn-Wesfale (Duitsland) met 'n oppervlakte van 75,9 vierkante kilometer en 55&nbsp;425 inwoners (31 Desember 2011). Die stad is die setel van belangrike administratiewe en kulturele instellings en staan ook bekend vir sy karnaval. Vanaf die Keltiese tydperk tot by die 20ste eeu het mynbou en oopgroewe 'n berlangrike rol in die plaaslike ekonomie gespeel.

Die huidige stad het met die insluiting van die dorpe Dürwiß, Laurenzberg, Lohn, Weisweiler en Kinzweiler by Eschweiler in 1972 ontstaan.

## Verwysings 
## Eksterne skakels 
* www.eschweiler.de
Loonjoernaal

'n **Loonjoernaal** is 'n rekeningkundige hulpboek wat weekliks deur ondernemings opgestel word indien hulle loonwerkers het. Dit moet nie met die *salarisjoernaal* (vir die maandelikse uitbetaling van salarisse) verward word nie.

Die joernaal maak voorsiening vir basiese lone, oortyd, aftrekkings en werkgewerbydraes. Die boekhouer boek uit die loonjoernaal na die betrokke grootboekrekeninge oor en doen daarna die nodige betalings. Die berekening, uitbetaling en boekstawing van salarisse en lone is een van die roetinetake in alle sakeondernemings. Salarisse en lone is baie belangrike koste-items van alle sakeondernemings en moet dus met sorg bestuur word.
Loon

'n **Loon** is 'n tipe weeklikse vergoeding aan 'n werker.

Die berekening, uitbetaling en boekstawing van lone is een van die roetinetake in alle sakeondernemings. Lone is baie belangrike koste-items van alle sakeondernemings en moet dus met sorg bestuur word.

Verskeie aftrekkings word deur die werkgewer maandeliks van salarisse en weekliks van lone afgetrek, en die gevolglike nettobedrag word aan die werknemer betaal.
***Pensioenfondsbydrae** word afgetrek en die geld word aan die pensioenfonds oorbetaal. Die bydrae is gewoonlik ’n vasgestelde persentasie van die bruto salaris of loon, bv. 8%.
***Inkomstebelasting** word afgetrek en die geld word aan die SAID oorbetaal. Die bedrag word bepaal volgens tabelle wat deur die SAID uitgereik is. Twee elemente is betrokke by werknemersbelasting, te wete *Standaardinkomstebelasting op Werknemers (SIBW)* en *Lopende Betaalstelsel (LBS)*. Vir boekstawingsdoeleindes word daar gewoonlik slegs na LBS verwys.
***Mediesefondsbydraes** word afgetrek en die geld aan die betrokke fonds oorbetaal. Soms dra die werkgewer ook tot die werknemer se siekefonds by.
***Werkloosheidsversekering**, tans 1% van die brutovergoeding betaalbaar, word afgetrek en word in sommige gevalle aan die SAID en in ander gevalle aan die Werkloosheidsversekeringsfonds oorbetaal. Die werkgewer dra ’n gelyke deel tot die Werkloosheidsversekeringsfonds by.
Afrikaanse Kinderensiklopedie

duimnael|Kenteken van die *Afrikaanse Kinderensiklopedie*
duimnael|Die *Afrikaanse Kinderensiklopedie*, Deel I van 1959; destyds uitgegee deur Nasionale Boekhandel Bpk.

Die **Afrikaanse Kinderensiklopedie** is 'n ensiklopedie wat vir Afrikaanssprekende kinders geskryf is, alhoewel enige persoon met Afrikaanse taalkennis dit dalk inligtend kan vind. Die ensiklopedie is onder redaksie van die Ensiklopedie-afdeling van die *Nasionale Opvoedkundige Uitgewery Beperk* (Nasou) saamgestel.

Die stof in die ensiklopedie is in die volgende hoofrubrieke ingedeel:
**Lewensverhale*
**Die mens en sy bedrywighede*
**Die verhaal van Suid-Afrika*
**Aarde en heelal*
**Die diereryk*
**Die planteryk*
**Die mens: sy liggaam en verstand*
**Wondere van die wetenskap*
**Lande en volke*

## Indeling van artikels 
Die stof in die rubrieke is oor die algemeen sistematies gerangskik, dit wil sê van die laagste tot die hoogste vorme (in die geval van plant- en dierkunde), of van die vroegste tye tot die hede (in die geval van historiese onderwerpe). Hierdie stelsel is nie in een van die rubrieke, genaamd *Die mens en sy bedrywighede*, gevolg nie, omdat dit oor onderwerpe soos godsdiens, kleredrag, taal, kunsvorme, wapens, sport, ens. handel. Hierdie onderwerpe kan egter maklik gevind word deur in die inhoudsopgawe voor in elke deel (buiten die eerste en tweede dele), of in die Sistematiese Inhoudsopgawe in die twaalfde deel, te raadpleeg.

Die meeste rubrieke begin in deel drie en word in die daaropvolgende dele voortgesit. Die uitsonderings is die rubrieke *Lewensverhale*, wat in dele een en twee afgehandel word, en *Die Verhaal van Suid-Afrika*, wat in deel sewe begin.

Voor in elke deel verskyn daar 'n opgawe van die inhoud van die betrokke boekdeel, met 'n aanduiding van die onderwerpe wat in vorige dele behandel is.

'n Volledige bladsyindeks van sleutelwoorde verskyn saam met kinderverhale in deel 10. 'n Opgedateerde deel 11 is later gepubliseer.
Anthe

**Anthe** (Grieks: *Άνθη*; ook **Saturn XLIX**), oorspronklike voorlopige naam **S/2007 S4**, is die 60ste natuurlike satelliet van Saturnus. Die maan se ontdekking is op 19 Julie 2007 bekend gemaak, nadat die Cassini-Huygens-tuig op 30 Mei 2007 'n reeks beelde daarvan geneem het.

Die maan het 'n berekende wydte van ongeveer 2&nbsp;km en 'n wentelbaan wat lê tussen dié van die mane Methone en Pallene. Die nabyheid van hierdie maan aan Methone en Pallene kan beteken dat dié mane deel van 'n familie van mane vorm. Die nuwe maan se wentelbaan resoneer met die wentelbaan van Mimas, een van Saturnus se ander mane.

Soos baie van Saturnus se ander mane, word daar gespekuleer dat hierdie maan ook uit rots en ys bestaan. 

## Verwysings 
## Bronnelys 
* *Saturn turns 60.*  by die Cassini-Huygens webwerf  van NASA. Laaste besoek op 20 Julie 2007.
* ''Saturn's sixtieth moon discovered.'' by die BBC se nuuswerf. Laaste besoek op 20 Julie 2007.
* 
* 
*
BETA

**BETA** is 'n suiwer objekgeoriënteerde taal wat in die "Skandinawiese Skool" van objekoriëntasie sy oorsprong het. Die eerste objekgeoriënteerde taal, Simula, is ook daar ontwikkel.

Vanuit 'n tegniese oogpunt bied BETA die volgende unieke eienskappe:
*Klasse en prosedures word tot een konsep verenig, naamlik 'n BETA-patroon.
*Klasse word gedefinieer as eienskappe van objekte. Dit beteken dat 'n klas nie geïnstansieer kan word sonder dat daar 'n duidelike objekkonteks is nie.
Latam Airlines Brasil

**Latam Airlines Brasil** (voorheen bekend as TAM Linhas Aéreas) is die grootste Brasiliaanse lugredery wat met sy vloot van 104 vliegtuie na 46 bestemmings in Brasilië, Amerika en Europa vlieg. TAM Linhas Aéreas is in 1961 gestig en het sy hoofkwartier in São Paulo, met die twee plaaslike internasionale lughawens Guarulhos en Congonhas as sy basis.

## Geskiedenis 
[links|duimnael|[Airbus A350|A350 van Latam Airlines Brasil]]
TAM Linhas Aéreas is in 1961 onder die naam Táxi Aéreo Marília gestig en het destyds met sy enkel-enjin *Cessna*-vliegtuie passasiers en lugvrag op nasionale roetes tussen São Paulo, Mato Grosso en ander Brasiliaanse stede vervoer.

Die lugredery se geskiedenis is nou verbind met die biografie van kaptein Rolim Adolfo Amaro wat sedert 1963 as vlieënier by TAM werksaam was. Hy het al vroeg die bestuur van die maatskappy oorgeneem wat – met kort onderbrekings – tot by sy afsterwe in 1999 onder sy leiding gestaan het.

In 1971 was die totale aantal passasiers net 3&nbsp;000. Die lugredery se naam is in 1976 verander na TAM Transportes Aéreos Regionais, en Rolim het as hoofdeelaanhouer 67 persent van die aandele verkry.

In die tagtigerjare het die aantal passasiers sterk toegeneem, onder meer danksy die daarstelling van nuwe vliegroetes na lughawens binne die stadsgebied van Brasiliaanse metropole en TAM se sakebeleid wat klantetevredeheid as sy belangrikste doelwit ingesluit het. Die lugredery het 'n aantal toekennings verwerf, waaronder die tydskrif *Air Transport World* se ''World's Best Regional Airline''-toekenning in 1995.

In 1996 is die dogtermaatskappy TAM Transportes Aéreos Del Mercosur gestig, wat bestemmings in die buurlande bedien het. In dieselfe jaar is die groep se naam gewysig tot Transportes Aéreos Meridionais.

'n Tyd lank was daar sprake van 'n samesmelting met die sukkelende mededinger Varig. Die onderhandelinge en die versmeltingsproses het egter baie moeilik geraak. Alhoewel die twee lugrederye ooreengekom het om as 'n eerste stap hul kodes te deel, is hierdie samewerking in Junie 2005 weer gestaak.

Vanaf 1982 het TAM F-27-vliegtuie van die vervaardiger Fokker op sy lugroetes gebruik. Die eerste straler-vliegtuig, 'n Fokker 100, is in 1986 in gebruik geneem, en hierdie tipe het in die 1980's en 1990's die ruggraat van TAM se vloot gevorm. Ná 'n aantal ongelukke is die Fokker-stralers deur Airbus-vliegtuie vervang, waarby op internasionale roetes veral die Airbus-straler A330 gebruik word.

Tans beplan die Star Alliance, een van die belangrikste internasionale kodedeeldienste, om LATAM as 'n nuwe lid te aanvaar.

## Verwysings
Gewigloosheid

Streng gesproke beteken die term **gewigloos** dat daar geen gravitasiekrag op 'n liggaam inwerk nie. Tog word die term dikwels gebruik om die oënskynlike gewigloosheid te beskryf wat ruimtevaarders ervaar (die gevoel dat hulle dryf). Wat eintlik gebeur, is dat die ruimtetuig en die ruimtevaarders dieselfde gravitasieversnelling ondervind en dus kan die ruimtevaarder in die tuig ronddryf. As die ruimtetuig se motore egter ontbrand, sal die tuig begin versnel en die ruimtevaarders binne-in sal 'n drukkrag vanaf die vloer van die tuig ondervind. *Traagheid* of *inersie* sal hom teen die vloet vasgedruk hou en dus sal hy weer 'n gevoel soortgelyk aan gewig ervaar. Voorwerpe in 'n hysbak wat in vrye val in 'n hysskag is, sal dieselfde gewigloosheid ervaar.
Evangelie volgens Maria

duimnael|regs|250px|Maria Magdalena. Haar rol as Jesus se eerste vroulike apostel en opvolger, asook spirituele leier van die vroeë, nieseksistiese Christendom is eeue lank ontken Die **Evangelie volgens Maria**, wat soms ook die **Evangelie volgens Maria Magdalena** genoem word, maak deel uit van die sogenaamde apokriewe geskrifte van die Nuwe Testament. Die teks, wat omtrent 160 ontstaan het, is in die Koptiese *Kodeks Berolinensis* gevind en toon sterk gnostiese invloede. Dit was moontlik Maria Magdalena wat haar naam aan hierdie evangelie gegee het. In die teks kom egter net die naam "Maria" voor.

## Ontdekking 
Die Evangelie volgens Maria is in 1896 in 'n 5de-eeuse papiruskodeks (*Papyrus Berolinensis 8502*, soms ook die *Akhmin-kodeks* genoem) ontdek. Die Duitse geleerde Carl Reinhardt het die kodeks in Kaïro gekoop.

## Implikasies 
Volgens Karen L. King, Winn-professor in kerkgeskiedenis aan die Harvard-universiteit se *Divinity School*, wek die Evangelie volgens Maria die indruk van 'n Christelike stroming wat vir byna vyftien honderd jaar verlore gegaan het.

Die evangelie bied 'n radikale interpretasie van Jesus van Nasaret se leerstellings en beskryf hulle as 'n pad na spirituele kennis, verwerp die konsep van lyding en dood as 'n pad na die ewige lewe; stel duidelik dat die uitbeelding van Maria Magdalena as 'n prostituut 'n foutiewe teologiese leerstelling was (wat in 1969 deur die Vatikaan amptelik herroep is); bevat die oudste en mees oortuigende pleidooi en legitimasie vir vroulike leierskap van alle bekende vroeë Christelike tekste; lewer duidelike kritiek op onwettige leierskap en bied 'n utopiese visie van spirituele volmaaktheid; bevraagteken romantiese sienswyses ten opsigte van die eendrag en eenstemmigheid van die eerste Christene; en maak dit duidelik dat die grondslag van die kerk se gesag bevraagteken moet word.

Volgens professor King weerspieël die konfrontasie tussen Maria en Petrus, wat ook deur die Evangelie van Thomas, Pistis Sophia en die Koptiese Evangelie van die Egiptenare beskryf word, die spanning in die 2de-eeuse Christendom. Petrus en Andreas neem hier ortodokse standpunte in wat die geldigheid van esoteriese openbaring en die gesag van vroue om te leer ontken.

## Bronne en verdere leesstof 
* Klaus Berger, Christiane Nord: *Das Neue Testament und frühchristliche Schriften*. Insel, Frankfurt am Main 1999, ; S. 1305-1309
* King, Karen L.: *The Gospel of Mary of Magdala: Jesus and the first woman apostle*. Polebridge Press, Santa Rosa 2003 
* Jean-Yves Leloup: *Das Evangelium der Maria*. Ansata, München 2005, 

## Eksterne skakels 
* *The Gospel of Mary*, webwerf met 'n Engelse weergawe van die Evangelie van Maria
* *Das Evangelium nach Maria Magdalena*. Duitse weergawe van die teks
Duiwelsaanbidding

duimnael|regs|Die Griekse god Pan

Die term **duiwelsaanbidding** verwys na die rituele verering of aanbidding van die Duiwel, wat in die Christelike geloof die kwaad versinnebeeld.

Die wanvoorstelling van duiwelsaanbidding as 'n middel om bonatuurlike kragte te verkry en ander mense kwaad te doen was veral gedurende die Middeleeuse heksewaan wydverspreid, maar dit word nog steeds deur massamedia en Christelike organisasies vir hul eie doeleindes misbruik. Dikwels word duiwelsaanbidding, 'n neweverskynsel van Christelike praktyke, met moderne Satanisme vereenselwig, alhoewel dit 'n hoogs ontwikkelde religieuse filosofie is waarin geen meer primitiewe religieuse praktyke soos rituele aanbidding meer voorkom nie.

Duiwelsaanbidding was egter dikwels 'n belangrike motief in die kunste en letterkunde, veral in die Franse literatuur van die 19de eeu (soos in *Là bas* ["Daar benede"] van Joris-Karl Huysmans of in rolprente soos ''Rosemary's Baby* (VSA 1969). Alhoewel sensasielus steeds weer aanleiding gee tot opspraakwekkende persberigte van Swart Misse, is daar geen bewyse vir georganiseerde duiwelsaanbidding in die verlede of in die huidige tyd. Net bepaalde aspekte daarvan kan in sommige okkultiese bewegings of in die subkulture van sekere jeuggroepe aangewys word, soos byvoorbeeld in die *Death Metal* en *Black Metal*-musiekstyle.

## Vreemde religies 
Christelike groeperings stel dikwels vreemde religies aan duiwelsaanbidding gelyk deur vreemde gode met die duiwel te vereenselwig. Die uitbeelding van die duiwel in die Europese volkskuns het sy oorsprong in die Griekse god Pan. Ook die naam *Lucifer'', wat dikwels as sinoniem met "duiwel" gebruik word, was oorspronklik dié van 'n Romeinse godheid.

Die beskuldiging van duiwelsaanbidding is hierby 'n instrument om andersgelowiges te diskrimineer en te "verduiwel". Selfs nie-religieuse mense, wat net so min aan 'n duiwel glo as aan 'n god, word soms van duiwelsaanbidding beskuldig.

## Samesweringsteorie 
Veral in Amerikaans-Christelike kringe leun mense soms op die samesweringsteorie dat duiwelsaanbidders (wat hier valslik met Sataniste vereenselwig word) begin het om die staat en samelewing te ondermyn. Hierdie stelling is meestal nie valsifiseerbaar nie, aangesien mense met afwykende opvattings self as samesweerders uitgebeeld word.

## Bronnelys 
* Elaine Pagels: *Satans Ursprung*, Frankfurt am Main 1998, ,
* Ulrich Dreikandt (Hg.): *Schwarze Messen*, Frankfurt am Main 1994, ,
* Joachim Schmidt: *Satanismus – Mythos und Wirklichkeit*, Marburg 2002, 
* Charles Baudelaire / Joris-Karl Huysmans / Octave Mirbeau: *Die Blumen des Bösen/ Tief unten/ Der Garten der Qualen*, Erftstadt 2004, 

## Verwysings
Anus

In anatomie verwys **anus** (van die Latyn: *ānus*, "ring") na die eksterne opening van die rektum. Die sluiting word deur die sluitspier beheer. Die primêre funksie van die anus is om afvalstowwe tydens ontlasting uit die liggaam te skei. Die meeste lewende wesens, van sywurms tot olifante en mense, het 'n buisagtige derm, met 'n mond aan die een punt en 'n anus aan die ander.

Die anus speel ook 'n rol in seksualiteit, alhoewel kulturele, spirituele en persoonlike houdings teenoor anale seks verskil en dit selfs in sommige lande onwettig is. Die anus is ook 'n plek vir moontlike infeksies en ander aandoenings, insluitend kanker. Die anus word dikwels as 'n deel van die liggaam wat taboe is beskou, en staan ook onder 'n aantal slang-terme bekend, waarvan die meeste vulgêr is.

## Eksterne skakels 
*
Spandauer SV

**Spandauer SV** is 'n sportklub uit Spandau, 'n stadsdistrik van Berlyn, die hoofstad van Duitsland. Die klub is veral bekend vir sy sokkerafdeling, maar het ook afdelings vir bofbal, kegelbal en tafeltennis.

## Geskiedenis 
Die klub is op 24 Mei 1894 gestig as *1. Spandauer Fußballklub Triton*. In 1920 is daar met *Sportclub Germania Spandau* (op 15 Oktober 1895 gestig) en *Germania 04 Spandau* saamgesmelt om *Spandauer Sport-Vereinigung 94/95 e.V.* te vorm. In 1921 het die klub gepromoveer na die *Verbandsliga Berlyn-Brandenburg*, destyds die hoogste klas.

Na die reorganisasie van die Duitse sokkerstruktuur in 1933 het die klub op die hoogste vlak in die Gauliga Berlyn-Brandenburg meegeding tot in 1936. In 1939 het die klub weer vir een seisoen teruggekeer.

Na die Tweede Wêreldoorlog is die klub herstig as *SG Spandau-Altstadt* en het dit in die Berlynse stadliga op die hoogste vlak meegeding. In 1949 het die klub die huidige naam aangeneem. Tussen 1954 en 1956 het die klub die Berlynse uitklopbeker 3 keer in 'n ry verower en sodoende toegang tot die hoofrondte van die DFB-Pokal verkry. In 1956 is die klub in die kwarteindstryd deur FC Beiere München uitgeskakel, terwyl die klub in die vorige twee jare vroeg uitgeskakel is deur onderskeidelik VfB Lübeck en FK 03 Pirmasens.

## Spandauer SV wys 'n plek in die Bundesliga van die hand
In 1963 is die Bundesliga opgerig en was Hertha BSC Berlyn die enigste klub uit Berlyn in die Bundesliga. Spandauer is by die Regionalliga Berlyn op die tweede vlak ingedeel (en het vir 11 seisoene hier gebly). In 1965 is Hertha 'n Bundesligalisensie geweier weens 'n oortreding van die liga se spelervergoedingreëls. Die wenner van die Berlynse Regionalliga was Tennis Borussia Berlyn, maar hulle het uitgeval in die uitspeelwedstryde om promosie na die Bundesliga. Die DFB wou egter vir politieke redes (dit was in die dae van die Koue Oorlog) 'n span uit Berlyn in die Bundesliga hê en het Hertha se plek vir Spandauer, wat tweede in die Regionalliga geëindig het, aangebied. Die klub het egter die aanbod van die hand gewys en dit het die weg vir Tasmania Berlyn, wat derde in die Regionalliga geëindig het, gebaan om na die Bundesliga te promoveer (hierdie klub het toe geskiedenis gemaak met die slegste Bundesligaseisoen nog ooit).

## Laer ligas 
Die klub het in die 1975/76-seisoen vir die laaste keer op die tweede vlak meegeding in die 2. Bundesliga Noord, maar is na 'n rampspoedige seisoen (die swakste wat enige 2. Bundesligaklub nog ooit gehad het) na die derde vlak gerelegeer. Die klub het op hierdie vlak gebly vir 23 seisoene totdat finansiële probleme in 1999 veroorsaak het dat Spandauer se Regionalliga-lisensie ingetrek is en die klub na die *Verbandsliga Berlyn* op die 5de vlak gerelegeer is. Die klub het hierna selfs na die *Landesliga* gedaal, maar speel vanaf die 2007/08-seisoen in die Oberliga op die vierde vlak.

In die 1974/75- en 1977/78-seisoene is die Berlynse uitklopbeker weer verower, maar die klub is in die vroeë rondtes van die DFB-Pokal uitgeskakel.

## Onlangse ligaposisionering 
## Eksterne skakels 
* Amptelike klubblad
* Abseits Guide to German Soccer
1. FC Gera 03

**1. FC Gera 03** is 'n sokkerklub uit Gera in die deelstaat Thuringen in Duitsland.

## Geskiedenis 
Die tradisionele lieflingklub van die stad, 1. SV Gera, is in 2003 insolvent verklaar en gerelegeer tot in die *Bezirksliga* op die 7de vlak. Op dieselfde tydstip het *TSV 1880 Gera-Zwötzen* promosie gekry na die *Landesliga Thüringen* en om voordeel te trek uit die verdwyning van 1. SV Gera, het die klub se sokkerafdeling op 23 Mei 2003 onafhanklik geword as **1. FC Gera 03**. Die sokkerspelers van *SV 1861 Liebschwitz* het kort hierna ook by die klub aangesluit (alhoewel hierdie klub intussen weer 'n sokkerafdeling op die been gebring het).

Die stamklub *TSV 1880 Gera-Zwötzen* is op 25 Mei 1919 gestig as *SC Wacker Zwötzen*. Na die Tweede Wêreldoorlog is die klub in April 1945 herstig as *TUS Zwötzen*. In 1950 is die klub herdoop na *BSG Fortschritt Zwötzen*. In 1966 is die klub herstig as *TSG Gera Zwötzen* en in 1973 is die klub weer herstig as *BSG Modedruck Gera* (as gevolg van die herstrukturering van Gera se tekstielindustrie). Na die hereniging van Duitsland is die klub in 1991 herdoop na *TSV 1880 Modedruck Gera-Zwötzen* en 'n jaar later na *TSV 1880 Gera-Zwötzen*.

Die klub het in 2006 die hoofrondte van die DFB-Pokal gehaal (deurdat FC Carl Zeiss Jena, teen wie hulle in die eindstryd om die Thüringenbeker verloor het, na die 2. Bundesliga gepromoveer het en dus outomaties vir die DFB-Pokal gekwalifiseer het), maar in die eerste rondte met 0-2 teen 1. FC Kaiserslautern verloor. In 2007 het die klub die * TFV-Pokal* (Thüringenbeker) gewen en dus weer na die hoofrondte van die DFB-Pokal (2007/08-seisoen) deurgedring.

Die klub deel tans die *Stadion der Freundschaft* met 1. SV Gera.

## Onlangse ligaposisionering 
## Eksterne skakels 
* Amptelike klubblad
TSV Germania Windeck

**TSV Germania Windeck** is 'n sportklub uit Windeck in die deelstaat Noord-Rynland-Wesfale in Duitsland, veral bekend vir sy sokkerafdeling.

Die klub het in 2009 ontstaan met die samesmelting van *FC Germania Dattenfeld*, *1. Windeck FC* en *TSV Dreisel*. Laasgenoemde twee klubs is beide in 1919 gestig en het altyd in die laer ligas meegeding. *FC Germania Dattenfeld* is in 1910 gestig en het die grootste deel van sy geskiedenis in die laer ligas deurgebring. Aan die begin van die 1990’s het dit nog op die laagste vlak in die *Kreisliga C* meegeding, toe die klub se fortuin begin verander het met die toetrede van 'n nuwe hoofborg. Dit het die eerste keer in 1999 op die Duitse sokkerradar verskyn met 'n promosie na die *Landesliga*. In 2001 is daar na die *Verbandsliga* gepromoveer en in 2007 het die klub sy grootste prestasie behaal deur na die Oberliga promosie te kry. Behalwe sokker, het die klub ook afdelings vir judo, tennis, gimnastiek en vlugbal.

## Onlangse ligaplekke 
## Eksterne skakels 
* Amptelike klubblad
Baskies

: *Hierdie artikel handel oor die taal. Vir die etniese groep, sien Baske.*

**Baskies** (in Baskies: *euskara*, [eus̺ˈkaɾa]) is 'n taal wat deur sowat 545&nbsp;800 Baske gepraat word. Die Baske is 'n volk wat die Baskeland in die Pireneë van Noord-Sentraal-Spanje en die buurstreek van Suidwes-Frankryk aan die Golf van Biskaje bewoon.

duimnael|links|Chronologiese kaart van die taalkundige evolusie in Suidwes-Europa tussen 1000 en 2000
duimnael|links|Verspreiding van Baskiese dialekte
Taalkundig is Baskies 'n geïsoleerde taal, dit word nie as 'n Indo-Europese taal beskou nie en behoort nie aan die Germaanse, Slawiese, Keltiese, Romaanse, Baltiese of enige ander Indo-Europese taalfamilie nie.

Baskies omvat die ses dialekte Bizkaian, Gipuzkoan, Opper-Navarro en Neder-Navarro-Lapurdies in Spanje asook Oos-Navarro en Souletin (Zuberoan) in Frankryk.

## Sien ook 
* Baskiese Wikipedia

## Verwysings 
## Eksterne skakels 
*
SG Rooiwit Frankfurt

[duimnael|regs| *Stadion am Brentanobad*, [Frankfurt am Main]]

**SG Rooiwit Frankfurt** is 'n sokkerklub uit Frankfurt am Main in die deelstaat Hessen in Duitsland. 

Die klub is op 11 November 1901 gestig as *FV Amicitia 1901 Bockenheim*. *Bockenheim* is vandag 'n stadsdeel van Frankfurt. In 1909 is die naam verander na *Frankfurter FV Amicitia* en toe weer na *VfR 1901 Frankfurt* in 1919. Tussen 1926 en 1935 was die span bekend as *SC Rot Weiß Frankfurt*. 

In 1933 is Duitse sokker geherstruktureer onder impuls van die Derde Ryk en het *Rot-Weiß* op die hoogste vlak meegeding in die Gauliga Suidwes tussen 1938 en 1941. In 1941 is die Gauliga Suidwes verder onderverdeel in die Gauliga Westmark en die Gauliga Hessen-Nassau, waar die klub vir nog drie seisoene meegeding het as *Reichsbahn TSV Rot-Weiß Frankfurt*. In 1941 het die span tweede in sy afdeling geëindig.

Na die Tweede Wêreldoorlog is die klub in 1945 herstig as *SG Bockenheim*. In 1947 is die klub herdoop met die huidige naam en het dit een seisoen in die eersteliga Oberliga Suid deurgebring. Die klub se toeskouerrekord van 27 000 is in daardie seisoen teen 1. FC Neurenberg opgestel. Die klub se grootste na-oorlogse prestasie was om die Oberliga Hessen te wen in 1990. Die klub het die hoofrondte van die DFB-Pokal gehaal in 1974 en 1989.

## Onlangse ligaposisionering 
## Eksterne skakels 
*Amptelike klubwerf 
*The Abseits Guide to German Soccer
SV Schermbeck

**SV Schermbeck** is 'n sportklub uit Schermbeck in die deelstaat Noord-Rynland-Wesfale in Duitsland, veral bekend vir sy sokkerafdeling. Behalwe sokker, het die klub ook afdelings vir swem/waterpolo, handbal, tafeltennis, atletiek en pluimbal.

Die klub is in 1912 gestig as *Turnverein Schermbeck*. In 1917 het die klub as gevolg van die Eerste Wêreldoorlog ontbind, maar dis in 1919 herstig en met *Ballspielverein Schermbeck* verenig. In die 1930’s is daar met die sokkerklub *Grün-Weiß Schermbeck* saamgesmelt om *Turn- und Sportverein Schermbeck* te vorm. Reeds in die 1938/39-seisoen kon die klub nie meer spanne in die veld stoot nie, aangesien baie van die lede vir militêre diens opgeroep is of by die *Hitler Jugend*-beweging betrokke was. Die klub het op hierdie stadium op die derde vlak gespeel.

Na die Tweede Wêreldoorlog is die span met die huidige naam herstig. Die klub se beste na-oorlogse prestasie is in 2003 behaal toe daar die eerste keer promosie na die Oberliga Wesfale verkry is.

## Onlangse ligaposisionering 
## Eksterne skakels 
* Amptelike klubwerf
Indo-China

[duimnael|270px|Indo-China in [1886.]]

**Indo-China** of **Agter-Indië** (Frans: ''L'Indochine*) verwys na die vastelandgedeelte van Suidoos-Asië. Die term "Indo-China" is vir die eerste keer deur die Deens-Franse geograaf Conrad Malte-Brun (ook Malthe Konrad Bruun, 1775–1826) gebruik in sy werk van 1810, "Précis de la Géographie Universelle", wat in Parys gepubliseer is. Die benaming "Indo-China" verwys na die kulturele invloed wat Indië en China onderskeidelik op die vastelandgedeelte van Suidoos-Asië gehad het. In Malte-Brun se gebruik van die term word die moderne state Laos, Kambodja, Thailand, Viëtnam, Mianmar en die noordelike deel van Maleisië (die Maleisiese  Skiereiland), die suide van China, dele van Bangladesj en Singapoer ingesluit. Vandag verwys die term gewoonlik na die voormalige Frans-Indo-China (Frans: *Indochine française''), wat slegs Kambodja, Laos en Viëtnam ingesluit het.

## Verwysings
SV Roßbach/Wied

**SV Roßbach/Wied** is 'n sportklub uit Roßbach in die deelstaat Rynland-Palts in Duitsland, veral bekend vir sy sokkerafdeling. Behalwe sokker, het die klub ook afdelings vir tafeltennis en dames-fiksheid.

Die klub is in 1968 gestig as opvolger van *SpVgg Breitscheid-Roßbach*, wat 5 jaar tevore ontbind het. *SpVgg Breitscheid-Roßbach* is weer gestig in 1958, nadat die vorige sportklub in Roßbach, *DJK Roßbach* (gestig in 1928), reeds in 1938 ontbind het. In 1988 het die klub met *SV Verscheid* as *Spielgemeinschaft Roßbach/Verscheid* saamgesmelt. Die assosiasie het egter in 2006 tot 'n einde gekom met die twee klubs wat weer elkeen hulle eie gang gaan onder hulle oorspronklike name.

Roßbach se grootste prestasies was om die hoofronde van die DFB-Pokal in 2006 te haal, asook om te promoveer na die Oberliga Suidwes in 2007.

Die klub speel sy tuiswedstryde op die *Sportplatz in der Au* in Roßbach, maar groot wedstryde word op die *Stadion an der Kirmeswiese* (kapasiteit 8 500) in die nabygeleë stad Neuwied gespeel.

## Onlangse ligaposisionering 
## Eksterne skakels 
* Amptelike klubwerf
FC Astoria Walldorf

**FC Astoria Walldorf** is 'n sokkerklub uit Walldorf in die deelstaat Baden-Württemberg in Duitsland.

Die klub het op 15 Februarie 1995 ontstaan met die samesmelting van *1. FC 08 Walldorf* en die sokkerafdeling van *SG Walldorf Astoria 02*.

Die klub se onlangse suksesse is moontlik gemaak deur die finansiële ondersteuning van *Dietmar Hopp*, stigter van die sagtewarereus SAP en hoofborg van TSG Hoffenheim. Die borgskap was deel van Hopp se planne om Hoffenheim met Astoria Walldorf en SV Sandhausen te laat saamsmelt as *FCH Heidelberg 06* en dan 'n ernstige poging aan te wend om binne die kortste moontlike tyd na die Bundesliga te opmarsjeer.

Die klub se grootste prestasie was om die *Verbandsliga Noord-Baden* in 2007 te wen en na die Oberliga Baden-Württemberg te promoveer.

## Onlangse ligaposisionering 
## Eksterne skakels 
* Amptelike klubblad